Školský poriadok ZUŠ

**na školský rok 2019/2020**

**V Rožňave, 2.9.2019 Mgr. Monika Kerekešová, DiS. art.**

riaditeľka školy

**Vnútorný školský poriadok ZUŠ**

**Úvodné ustanovenia**

Riaditeľstvo Základnej umeleckej školy v Rožňave ustanovuje nasledovný vnútorný poriadok školy na školský rok 2019/2020 s platnosťou od 1.9.2019 v zmysle:

* Zákonníka práce č. 311/2001 Z.z.
* Vyhlášky Ministerstva školstva SR o Základnej umeleckej škole 324/2008 Z. z. zo 6. augusta 2008
* Vyhlášky Ministerstva školstva SR o Základnej umeleckej škole 320/2008 Z. z. z 23. júla 2008
* Zákona č. 245/2008 o výchove a vzdelávaní a o zmene a doplnení niektorých zákonov
* Zákona č. 138/2019 o pedagogických zamestnancoch a o zmene a doplnení niektorých zákonov
* Organizačného poriadku školy
* Pracovného poriadku školy

**Vnútorný poriadok školy pre žiakov**

* Žiaci budú oboznámení s týmto Vnútorným poriadkom tak, ako je uvedené v školskom poriadku.
* Poučenie o školskom poriadku žiaci potvrdia podpisom v žiackej knižke.
* Žiak ZUŠ je úctivý voči starším, slušne pozdraví pedagógov školy i všetkých jej zamestnancov.
* Žiak je povinný dbať na čistotu a poriadok v školských priestoroch, ako aj na osobnú hygienu.
* Žiak má prísne zakázané nosiť do školy zbrane, cigarety, alkohol, omamné látky, drogy a iné psychotropné látky, ktoré ohrozujú zdravie a bezpečnosť.
* Žiak má zakázané počas vyučovania používať mobilný telefón ani žiadne elektronické pomôcky. Klenoty, väčšie sumy peňazí a iné cenné predmety nosí len na vlastnú zodpovednosť. Pri ich odcudzení nenesie škola žiadnu zodpovednosť.
* Nepoškodzuje zariadenie budovy školy, hudobné nástroje, aparatúru, triedy, sociálne zariadenia a iné školské predmety, či majetok školy.
* Žiak nosí na vyučovanie požadovaný odev (TO, VO, LDO).
* Každý žiak má povinnosť poznať Školský poriadok ZUŠ.
* Žiak navštevuje pravidelne vyučovanie hlavného predmetu a všetkých ďalších predmetov podľa vypracovaného rozvrhu hodín vždy najskôr 10 minút a najmenej 5 minút pred začatím vyučovacej hodiny.
* Žiaci čakajú na vyučujúceho pred triedou potichu a nevstupujú do triedy bez dozoru.
* Žiak neopúšťa triedu počas vyučovacej hodiny bez vedomia učiteľa.
* Žiak zo školy odchádza bezprostredne po ukončení vyučovania (sám, na písomne podpísaný súhlas rodiča, mladší žiaci v sprievode rodiča).
* Zdržiavať sa v škole mimo vyučovacieho procesu je zakázané.
* Žiak má prísny zákaz počas vyučovania žuť žuvačku.
* Žiak je povinný chodiť na vyučovanie pripravený, nosí si pomôcky a žiacku knižku.
* Ak sa žiak z vážnych dôvodov nemohol pripraviť na vyučovanie, ospravedlní sa vyučujúcemu na začiatku hodiny.
* Neprítomnosť žiaka na vyučovaní ospravedlní zákonný zástupca vždy písomne v žiackej knižke.
* Neprítomnosť žiaka na kultúrnych podujatiach, súťažiach je zákonný zástupca povinný oznámiť včas učiteľovi osobne, telefonicky alebo písomne.

1. ***Správanie sa žiakov na vyučovacom procese***

* Žiak udržuje svoje pracovné miesto a jeho okolie v čistote a poriadku.
* Žiak sa na vyučovaní správa slušne, pozorne sleduje učiteľa, aktívne a tvorivo pracuje, nevyrušuje.
* Ak chce žiak odpovedať alebo sa vyučujúceho niečo opýtať, hlási sa zdvihnutím ruky.
* Manipulovať s didaktickou technikou, svetelnými vypínačmi, oknami, žalúziami môžu žiaci len so súhlasom pedagóga a pod jeho dozorom.
* Pri vstupe a odchode dospelej osoby z triedy sa žiaci pozdravia.
* Žiak je povinný chrániť svoje zdravie a zdravie spolužiakov.
* Za hrubé porušovanie školského poriadku sa bude tiež považovať i vedomé ubližovanie spolužiakom, vedomé poškodzovanie školského majetku a krádeže.
* Počas prestávky sa žiaci riadia pokynmi vyučujúceho.
* Žiaci neotvárajú okná bez prítomnosti vyučujúceho. Nie je dovolené z okien sa vykláňať a vykrikovať.
* Žiak bez vážnych dôvodov vyučovanie nevynecháva.
* Učebnice, notový materiál, knihy a zošity každý žiak udržuje v čistote a je povinný zabrániť ich poškodeniu. Všetky vypožičané školské predmety (učebnice, noty, nástroje, kostýmy, knihy...) vráti žiak škole na konci každého školského roka.
* Žiaci TO a LDO majú povinnosť starať sa o kostým, ktorý im bol požičaný a v prípade straty musia zaplatiť jeho celú sumu.
* Rodič sa môže zúčastniť vyučovacej hodiny len so súhlasom vyučujúceho danej hodiny, v kolektívnom vyučovaní len s informovaným súhlasom zákonných zástupcov detí účastných na výchovno-vzdelávacom procese.
* Vyučovacie hodiny neodučené z dôvodu žiakovej neprítomnosti sa nenahrádzajú.
* Odkazy školy rodičom píše učiteľ žiakom do žiackej knižky.
* Triedny učiteľ upozorňuje rodičov na slabú domácu prípravu žiaka, jeho neprimerane veľkú absenciu, prípadne nezáujem a to ústnou formou, písomnou formou v žiackej knižke, alebo doporučene zaslanou upomienkou cez riaditeľstvo školy.
* Podľa vyhlášky MŠ SR č. 324/2008 zo 6. augusta 2008 o Základných umeleckých školách sa hodnotí a klasifikuje prospech žiaka v jednotlivých predmetoch 4. stupňami (1.stupeň – výborný. 2.stupeň – chválitebný, 3. stupeň – uspokojivý, 4. stupeň – neuspokojivý). Celkové hodnotenie žiaka na konci prvého a druhého polroka sa vyjadruje stupňami (prospel s vyznamenaním, prospel, neprospel).
* V zmysle platných učebných osnov a plánov, po splnení stanovených kritérií predmetovou komisiou a Umeleckou radou školy, po úspešnom vykonaní záverečnej komisionálnej skúšky a po úspešnom verejnom vystúpení sa žiak stáva absolventom primárneho umeleckého alebo nižšieho sekundárneho umeleckého vzdelávania ZUŠ.
* Ak je žiak záverečného ročníka ohodnotený známkou „neuspokojivý“ dostane záverečné vysvedčenie s celkovým hodnotením „neprospel“.
* Žiak môže z vážnych dôvodov prerušiť štúdium len na základe písomnej žiadosti zákonného zástupcu a so súhlasom riaditeľa školy len k 31. januáru alebo k 30. júnu príslušného školského roka.
* Žiak môže ukončiť štúdium iba k 31. januáru alebo k 31. júnu a to na základe odhlášky podpísanej rodičom, vo výnimočnom prípade učiteľom.
* Žiak, ktorý sa zúčastní najmenej troch hodín v individuálnom a najmenej piatich hodín v skupinovom vyučovaní v danom polroku a má podpísanú prihlášku je povinný uhradiť plnú čiastku sumy na celý polrok. Ak tak neurobí – poruší závažne školský poriadok ZUŠ.
* Mimoriadne nadaný žiak môže byť zaradený do formy tzv. rozšíreného vyučovania, podľa učebných plánov a osobitných učebných osnov. Túto formu schvaľuje riaditeľ školy na základe odporúčania učiteľa hlavného predmetu a po úspešnom vykonaní komisionálnej skúšky.
* Žiak sa aktívne zapája do podujatí školy podľa pokynov triedneho učiteľa.
* Riaditeľ školy udeľuje žiakom pochvaly a iné ocenenia za mimoriadne prejavy aktivity a iniciatívy, za úspešnosť na súťažiach a za reprezentáciu školy.
* Za porušenie školského poriadku bude žiakovi uložené opatrenie na posilnenie disciplíny (napomenutie, pokarhanie, zaslanie upomienky rodičom, vylúčenie zo školy).

**Vnútorný poriadok školy pre zamestnancov**

* Pedagóg je povinný o náležitostiach, ktoré podliehajú služobnému tajomstvu, alebo ktorých zverejnenie by oprávnené záujmy tretej osoby mohlo poškodiť, zachovať mlčanlivosť aj po ukončení pracovného pomeru. Informácie tlači, rozhlasu a televízii, týkajúce sa pracovných záležitostí, poskytuje len vedenie školy.
* Učiteľ dôsledne dodržiava bezpečnostné, hygienické a požiarne smernice.
* Žiakov a vyučovacie hodiny učiteľom určuje a zadeľuje riaditeľ školy. Žiadosti učiteľov, rodičov a žiakov môžu byť pritom zohľadnené. O konečnom zadelení, ako i o potrebných zmenách počas školského roka rozhoduje riaditeľ školy. Prihlásenia, prehlásenia a odhlásenia budú prijímané iba úradnou cestou cez riaditeľstvo Základnej umeleckej školy.
* Vyučovacie hodiny pri plnom úväzku musia byť rozdelené rovnomerne na každý deň v týždni /pondelok – piatok/, pričom denne nesmú presahovať 6 hodín /toto platí aj pre učiteľov na čiastočný úväzok/. Výnimky sú možné len po prerokovaní s vedením školy.
* *Učiteľ prichádza na svoje pracovisko včas, 15 minút pred začiatkom vyučovania. Zapíše svoj príchod, začiatok vyučovania, koniec vyučovania a odchod do knihy evidencie dochádzky. Ak má vyučovanie rozdelené na dopoludňajšiu a popoludňajšiu časť, podpisuje príchod a odchod dvakrát.*
* Učiteľ presne dodržiava rozvrh hodín schválený riaditeľstvom školy a zmeny v rozvrhu ihneď nahlási  vedeniu školy. Vyučovanie prebieha zásadne v priestoroch školy a podľa rozvrhu. Výnimky sú možné len so súhlasom vedenia školy.
* Začiatok vyučovania je o 12.30 hod.
* V odôvodnených prípadoch riaditeľstvo školy povoľuje nultú hodinu pre jednotlivých vyučujúcich najskôr o 12.00 hod. Ak má žiak voľné hodiny v škole, povoľuje sa mu odučiť ho v predpoludňajších hodinách
* Vyučovacia hodina trvá 45 minút, vyučovacia jednotka trvá 70 minút. Vyučovaciu jednotku možno spájať a deliť.
* Pridelená vyučovacia hodina trvá 1 x 45 minút, 1 x 25 minút, 1 x 35 minút.
* Prestávky medzi vyučovacími hodinami slúžia k odpočinku a dávajú možnosť na občerstvenie. V skupinovom vyučovaní musia byť po 2 odučených hodinách 5 – 10 min. prestávky, a v individuálnom najneskôr po troch 35 min., po dvoch 45 min. a po štyroch  20-25 min. 5 – 10 min. prestávky.
* V rozvrhu sa ako nadčasové vyučovacie hodiny označujú posledné hodiny.
* Vzhľadom na osobitný priebeh organizácie výchovno-vzdelávacieho procesu na ZUŠ dozor nad žiakmi zabezpečujú vyučujúci iba v triede počas vyučovania. Priestory ZUŠ sú verejno-prístupné, preto vyučujúci v týchto priestoroch dozor nezabezpečujú. Dozor pri návšteve verejných podujatí školy /súťaže, vystúpenia, prehliadky a pod./ zabezpečuje vyučujúci v plnej miere, príchod a odchod po písomnom dohovore so zákonným zástupcom dieťaťa.
* Učitelia majú možnosť vo svojej pedagogickej a výchovnej práci postupovať vlastným, slobodným spôsobom pri dodržiavaní platných učebných osnov.
* Vedenie školy je oprávnené výchovnú a odbornú prácu učiteľa kontrolovať, najmä počas vyučovania. Radí učiteľom v pedagogických a organizačných otázkach.
* Učitelia sú povinní pravidelne viesť triednu agendu. Pri opakovanej neospravedlnenej neprítomnosti žiaka je učiteľ povinný informovať vedenie školy a rodičov. Ukončiť štúdium je možné len cestou vedenia školy.
* Počas neprítomnosti žiaka učiteľ má byť v triede, prípadne v zborovni. Odchod z budovy treba hlásiť vedeniu školy.
* Učitelia sú povinní informovať rodičov o priebehu štúdia ich detí aspoň 2x ročne. Triedny učiteľ kontroluje účasť žiakov na vyučovaní v priradených predmetoch.
* Každý žiak má nárok na celú vyučovaciu hodinu.
* Učitelia sú zodpovední za bezpečný a pravidelný chod vyučovania. Väčšie priestupky voči školskej disciplíne treba hlásiť vedeniu školy. Každý úraz, ktorý sa počas vyučovania vyskytne treba hlásiť ihneď vedeniu školy.
* Zakazuje sa posielať žiakov na nákupy do mesta, za prípadný regres nesie zodpovednosť triedny učiteľ.
* Zamestnanci nesmú požívať alkohol, ani iné toxické látky v priestoroch školy. V budove školy je fajčenie zakázané.
* Pracovníci školy sú povinní šetriť školský majetok a učebné pomôcky a v prípade poškodenia uhradia spôsobenú škodu v plnej výške. Dbajú o šetrenie elektrickou energiou, vodou, plynom a zbytočne neprekurujú školské priestory.
* Hmotnú zodpovednosť má každý učiteľ za svoju triedu a predmety v nej.
* V prípade, že by školské priestory boli použité na iné než vyučovacie účely, viaže sa ich použitie na vnútorné školské predpisy.
* Učiteľ poverený spravovaním notového archívu, knižnice, hudobných nástrojov a učebných pomôcok prevádza kontrolu skutkového stavu a predkladá opotrebovaný materiál na vyradenie.
* Vyučovanie prebieha v pracovných dňoch /pondelok až piatok/. Prítomnosť učiteľov v priestoroch školy v dňoch pracovného voľna /sobota, nedeľa a vo sviatok/ povolí riaditeľ školy len vo výnimočných prípadoch.
* Akákoľvek stranícka politická činnosť slovom a písmom počas vyučovania a na pôde školy nie je povolená.
* Ak žiak zmešká vyučovaciu hodinu, učiteľ nie je povinný hodinu nahradiť. Je to záležitosť učiteľa, pokiaľ to časové a priestorové podmienky dovoľujú. Dodatočné náhrady hodín však nie sú nutné.
* Svoju neprítomnosť v práci hlási učiteľ ihneď v prvý deň vedeniu školy. Doklad o práceneschopnosti doručí do troch dní osobne alebo poštou. Bez súhlasu riaditeľa školy nemôže učiteľ odvolať vyučovanie v žiadnom prípade, ani ho ľubovoľne skracovať či meniť.
* Budúce matky sú povinné vedeniu školy neodkladne oznámiť ich stav a pravdepodobný dátum nástupu na MD.
* V prípade mimoriadnej, vopred známej absencie, je učiteľ povinný sám si zabezpečiť náhradu. V opačnom prípade musí byť zameškané vyučovanie vopred alebo dodatočne nahradené. K určeniu zastupovania je potrebný súhlas vedenia školy pred udalosťou a pred stanoveným náhradným termínom.
* Akékoľvek vzdelávacie akcie majú byť navštevované počas prázdnin. V priebehu školského roka je účasť možná len so súhlasom vedenia školy. Primerane k potrebám školy  môže riaditeľ školy udeliť učiteľovi študijné voľno.
* Učitelia sú povinní plniť nariadenia vedenia školy a zúčastňovať sa porád a zasadnutí školy. V prípade vážnej prekážky je potrebné oznámiť dôvod neprítomnosti vopred vedeniu školy. V tom prípade je chýbajúci učiteľ povinný sa o priebehu porady informovať a jej závery plniť.
* Spolupráca a spoluúčasť predsedov predmetových komisií na všeobecných školských úlohách a akciách je záväzná. Od všetkých ostatných vyučujúcich sa táto spolupráca taktiež očakáva.
* V prípade potreby môže byť týždenná vyučovacia povinnosť učiteľa zvýšená riaditeľom školy. Tieto doplnkové hodiny budú považované za nadčasovú prácu.
* Vyučujúci pravidelne pripravujú žiakov na triedne prehrávky, interné a verejné vystúpenia. Všetky predstavenia a akcie školy sú pre učiteľov súčasťou vyučovacích povinností. Učitelia predstavia svojich žiakov najmenej 2x ročne na triednej prehrávke alebo na internom  koncerte, alebo na inom vystúpení.
* Očakáva sa, že učitelia sa budú ďalej vzdelávať, rozvíjať svoje pedagogické a odborné schopnosti ďalším vzdelávaním a zvyšovaním kvalifikácie.
* Každé mimoškolské účinkovanie žiaka podlieha súhlasu vedenia školy a súhlasu zákonného zástupcu (informovaný súhlas zákonného zástupcu).
* Návrhy a požiadavky súvisiace so zabezpečením vyučovacieho procesu treba podať adekvátnou písomnou formou. To sa týka aj nevyhnutných opráv, ladenia nástrojov a pod.
* Určenia autorských práv sú záväzné, najmä používanie kópií diel chránených autorským právom sú zakázané.
* Vyučujúci je povinný vyberať poplatky *do OZR* (schválený OZR) a iné poplatky, ktoré nariadi riaditeľstvo školy.
* Je zakázané vyberať akýkoľvek iný poplatok.
* Zmeny bydliska ako i rodinného stavu musia byť neodkladne hlásené písomne vedeniu školy, tak isto aj zmena tel.čísla.
* Vedenie školy môže poveriť učiteľov rôznymi vedúcimi alebo organizačnými úlohami. V zmysle kolektívnej spolupráce sú ostatní učitelia povinní rešpektovať nariadenia týchto kolegov, ktorí na príkaz vedenia školy určité úlohy zadali.
* Nie je dovolené rušiť vyučovaciu hodinu.
* Vyučujúci po poslednej vyučovacej hodine dohliadne na poriadok v triede.
* Učiteľ je povinný dbať na estetickú, hygienickú a bezpečnú úpravu svojej triedy.
* Učitelia sú povinní riadne viesť triednu dokumentáciu a predkladajú ju na kontrolu na požiadanie školského inšpektora, riaditeľa a zástupcu riaditeľa školy.
* Pracovné porady sa budú konať spravidla v stredu od 9.00 hod.

**Bezpečnosť a ochrana zdravia**

1. Všetci zamestnanci dbajú na to, aby sa žiaci pohybovali po chodbách a schodišti pokojne, aby sa nenaháňali, neskákali po schodoch (nebezpečenstvo úrazu).
2. Vyučujúci dbajú na to, aby žiaci nenosili do školy predmety ohrozujúce zdravie, cigarety, alkohol či iné omamné látky. Taktiež žiadne cennosti, nezvyčajné množstvo peňazí, elektroniku, mobilné telefóny, a pod.
3. Všetci vyučujúci sa podľa potreby budú podieľať na pedagogickom dozore pri žiackych koncertoch a na ďalších akciách školy.
4. Žiaci otvárajú okná len v prítomnosti vyučujúcich.
5. Zistené závady a poruchy sú zamestnanci povinní hlásiť riaditeľovi školy.
6. Vyučujúci VO, TO a LDO vyžadujú od žiakov, aby boli vhodne oblečení a obutí.
7. Pri organizovaní podujatí mimo školy je nevyhnutné dodržiavať bezpečnostné predpisy.
8. Vyučujúci je povinní pred mimoškolskou akciou, rozdať informované súhlasy zákonných zástupcov, ktoré bude mať podpísané v deň akcie pri sebe.
9. Vyučujúci pri činnosti mimo školy môže mať pod dozorom najviac 15 detí.
10. Pri školských úrazoch vyučujúci zabezpečí prvú pomoc, prípadne lekársku pomoc. Je povinný informovať o úraze vedenie školy a osobne zákonného zástupcu žiaka.
11. V prípade celodenného podujatia vedúci akcie je povinný vypracovať organizačné zabezpečenie akcie.

## Výlety a návštevy kultúrnych podujatí

1. Žiaci sa môžu zúčastniť výletov a návštev kultúrnych podujatí, ktoré sú dopredu naplánované a schválené riaditeľom školy.
2. Pred uskutočnením každej akcie je vedúci, ktorý je zodpovedný za jej priebeh, povinný vypracovať jej organizačné zabezpečenie a najneskôr 3 dni pred jej uskutočnením odovzdať ho riaditeľovi školy.
3. Dozor na podujatiach organizovaných mimo školy môže pomáhať zabezpečiť vyučujúci i iná poverená osoba, ktorá je dospelá (napr. rodič).

## Všeobecné pokyny pre zamestnancov školy

1. Vyučujúci na pobočkách a elokovaných pracoviskách sa budú riadiť tiež Vnútorným poriadkom školy, v ktorej vyučujú.
2. Všetci zamestnanci školy sú povinní odmietnuť akýkoľvek predaj tovaru dílermi a obchodnými zástupcami v priestoroch školy.
3. Všetci zamestnanci sú povinní zaujímať sa o pohyb cudzích osôb v priestoroch školy, sprevádzať ich na miesto určenia, nenechávať ich samých a takto predchádzať najmä možným krádežiam, či iným rušivým momentom.

## Záverečné ustanovenie

1. Vnútorný poriadok nadobúda účinnosť 1.9.2019.